Gleðilegt ár og takk fyrir það gamla ! Vonandi hafa allir átt notalegt jólafrí og getað notið þess að vera saman . Á Holtakoti tökum við vel á móti nýja árinu . Við byrjuðum daginn í gær í rólegheitum og í dag var svo náttfata og vasaljósadagur eins og hefð hefur skapast fyrir í byrjun janúar áður en sólin fer að hækka á lofti . Börnin mættu í leikskólann með vasaljós og í náttfötum og áttu ýmist kósýdag innandyra þennan morguninn í leik með vasaljósin í myrkrinu eða eins og á annarri eldri deildinni var farið út í gönguferð í myrkrinu með vasaljósin . Í næstu viku hefst svo hefðbundið vetrarstarf aftur eftir jólafríið . Á mánudag ætlum við að byrja daginn á því að hittast í salnum í Þrettánda-söngstund og kveðja jólin áður en við höldum inn í daginn . Hildur fer aftur afstað með hreyfingu í salnum , skólahópurinn fer að fara aftur í sundkennsluna , Hlið og Tröð fara aftur að fara í Ásgarð , íþróttahúsið og útkennslu . Leikur að læra hefst aftur með foreldraverkefninu á þriðjudögum og fimmtudögum , Lubbi mætir með málhljóðin og Blær kennir okkur um vináttu og umhyggju ásamt öllu hinu hefðbundna eins og útiveru , skólahópsverkefni og heimsóknir og fleira skemmtilegt .